KOMISSION TÄYTÄNTÖÖNPANOPÄÄTÖS (EU) 2019/709,

annettu 6 päivänä toukokuuta 2019,

verkon hallinnoijan nimittämisestä yhtenäisen eurooppalaisen ilmatilan ilmaliikenteen hallinnan verkkotoimintoja varten

(tiedoksiannettu numerolla C(2019) 3228)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhtenäisen eurooppalaisen ilmatilan organisoinnista ja käytöstä 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 551/2004 (1) (ilmatila-asetus) ja erityisesti sen 6 artiklan 2 kohdan b alakohdan,

on kuullut yhtenäisen ilmatilan komiteaa,

sekä katsoo seuraavaa:

(1) Jäsenvaltiot antoivat asetuksen (EY) N:o 551/2004 6 artiklan 6 kohdan mukaisesti ilmaliikennevirtojen säätelyn Eurocontrolin tehtäväksi toteuttamalla ilmaliikennevirtojen säätelykeskuksen.

(2) Komissio nimitti 7 päivänä heinäkuuta 2011 antamallaan päätöksellä C(2011) 4130 final Eurocontrolin verkon hallinnoijaksi suorittamaan yhtenäisen eurooppalaisen ilmatilan ilmaliikenteen hallinnan verkkotoimintojen toteuttamisen kannalta tarpeelliset tehtävät heinäkuusta 2011 joulukuuhun 2019.

(3) Komissio arvioi säännöllisesti tapaa, jolla Eurocontrol suoritti kyseiset tehtävät vuosina 2011–2016. Komissio tuli siihen tulokseen, että Eurocontrol on hoitanut tehtävät operatiivisesta näkökulmasta katsottuna tyydyttävällä tavalla.

(4) Komissio tarkasteli vuonna 2017 ilmaliikenteen hallinnan verkkotoimintojen hallintoa, rahoitusjärjestelyjä ja kustannuspohjaa sekä kustannustehokkuusnäkökohtia ja tuli siihen tulokseen, että verkon hallinnoijan tulisi olla hallinnollisesti nykyistä itsenäisempi. Eurocontrolin pääjohtaja myönsi verkon hallinnoinnista vastaavalle johtajalle, joka suorittaa verkon hallinnoijan tehtävät Eurocontrolissa, tällaisen itsenäisyyden 1 päivänä marraskuuta 2017 tehdyllä päätöksellä N:o XI/91 (2017) (2).

(5) Komissio totesi myös, että ilmaliikenteen hallinnan verkkotoiminnot olisi suoritettava laadukkaammin ja kustannustehokkaammin kuin vuosina 2011–2016, erityisesti välttäen päällekkäisiä toimintoja, jolloin kyseisten toimintojen suorittamiseen jäsenvaltioissa tarvittaisiin vähemmän tai enintään entinen määrä henkilöstöä ja taloudellisia resursseja.

(6) Ottaen huomioon Eurocontrolin yleisesti ottaen myönteiseksi arvioidun tavan suorittaa verkon hallinnoijan tehtävät kustannustehokkaasti suorituskyvyn kehittämisjärjestelmän ensimmäisellä ja toisella viiteajanjaksolla, joista säädetään komission täytäntöönpanoasetuksen (EU) N:o 390/2013 (3) 8 artiklassa, sekä tarpeen varmistaa liiketoiminnan jatkuvuus ilmaliikenteen hallinnan verkkotoimintojen toteuttamisessa, komissio pyysi 17 päivänä heinäkuuta 2018 Eurocontrolia tekemään ehdotuksen. Komissio pyysi Eurocontrolia täsmentämään, onko se halukas ja kykenevä tulemaan uudelleen nimetyksi verkon hallinnoijaksi asetuksen (EY) N:o 551/2004 6 artiklan 2 kohdassa säädettyjen perusteiden mukaisesti. Tältä osin se pyysi Eurocontrolia myös kuvaamaan, kuinka se täyttäisi komission täytäntöönpanoasetuksen (EU) 2019/123 (4) 4 artiklan 3 kohdassa säädetyt edellytykset sekä esittämään, kuinka se nimetyksi tultuaan täyttäisi mainitun asetuksen 4 artiklan 4 kohdassa määritellyt vaatimukset.

(7) Eurocontrol antoi 17 päivänä joulukuuta 2018 toimittamassaan ehdotuksessa tietoja, jotka koskivat täytäntöönpanoasetuksen (EU) 2019/123 4 artiklan 3 ja 4 kohdassa säädettyjä vaatimuksia.

(8) Komissio pyysi myöhemmin lisäselvityksiä, jotka Eurocontrol toimitti.

(9) Komissio on arvioinut Eurocontrolin esittämät seikat ja tullut siihen tulokseen, että täytäntöönpanoasetuksen (EU) 2019/123 4 artiklan 3 kohdassa säädetyt vaatimukset täyttyvät.

(10) Ehdotuksessaan Eurocontrol viittaa erityisesti ensimmäisellä ja toisella viiteajanjaksolla verkon hallinnoijana toimiessaan saavuttamiinsa tuloksiin ja käsittelee täytäntöönpanoasetuksen (EU) 2019/123 4 artiklan 3 kohdan a alakohdassa mainitut seikat. Ehdotuksessa osoitetaan sen pätevyys ja kyky hoitaa mainitun asetuksen 7 artiklassa vahvistetut tehtävät.

(11) Eurocontrol kuvaa täytäntöönpanoasetuksen (EU) 2019/123 4 artiklan 3 kohdan b alakohdan mukaisesti ehdotuksessaan laadullisesti ja määrällisesti tärkeimpiä tavoitteita, jotka se aikoo saavuttaa verkkotoimintojen hallinnassa, sekä sitä, kuinka se aikoo varmistaa operatiivisille sidosryhmilleen tarjoamiensa palvelujen korkean laadun.

(12) Viitaten muun muassa ensimmäisestä ja toisesta viitejaksosta saamiinsa kokemuksiin Eurocontrol kuvaa täytäntöönpanoasetuksen (EU) 2019/123 4 artiklan 3 kohdan c alakohdan mukaisesti lähestymistapansa ja keinot, joita se aikoo verkon hallinnoijana käyttää.

(13) Jos verkon hallinnoija harjoittaa myös muuta kuin verkkotoimintojen toteuttamiseen liittyvää toimintaa, täytäntöönpanoasetuksen (EU) 2019/123 4 artiklan 3 kohdan d alakohdassa vaaditaan osoittamaan, että muu toiminta tapahtuu erillään 7 artiklassa vahvistetuista verkon hallinnoijan tehtävistä. Ehdotuksessaan Eurocontrol ilmoittaa, että verkkotoimintojen toteuttamiseen liittyvät verkon hallinnoijan tehtävät suorittaisi verkon hallinnoinnista vastaava osasto ja että laitoksen kyseisen osan toiminnot olisivat riittävällä tavalla erillään sen muista toiminnoista.

(14) Sen lisäksi, että Eurocontrol täyttää 4 artiklan 3 kohdan vaatimukset, se aikoo parantaa nimitysjaksolla kustannustehokkuuttaan verkon hallinnoijan tehtävien suorittamisessa.

(15) Eurocontrol olisi sen vuoksi nimettävä verkon hallinnoijaksi.

(16) Nimityksen olisi katettava sekä kolmas että neljäs viiteajanjakso, jotka on määritelty komission täytäntöönpanoasetuksen (EU) 2019/317 (5) 7 artiklassa, koska ilmaliikenteen hallinnan verkkotoimintojen suorituskyvyn tueksi tarvittavan korkealuokkaisen järjestelmän käyttöönotto vaatii investointeja ja verkkotoimintojen vakaus ja jatkuvuus on varmistettava.

(17) Täytäntöönpanoasetuksen (EU) 2019/123 4 artiklan 4 kohdan a alakohdan mukaisesti verkon hallinnoijan olisi saatava Euroopan unionin lentoturvallisuusviraston sertifiointi ennen kolmannen viiteajanjakson alkua.

(18) Verkon hallinnoijaksi nimetyn organisaation toiminnot on tärkeää eriyttää riittävällä tavalla verkon hallinnoijan itsenäisyyden varmistamiseksi. Eurocontrolin olisi täytäntöönpanoasetuksen (EU) 2019/123 4 artiklan 3 kohdan d alakohdan mukaisesti suoritettava verkon hallinnoijan tehtävät erillään muista toiminnoista, mukaan lukien toiminnot, jotka liittyvät kansainvälisten järjestöjen työhön.

(19) Oikeudenmukaisuuden varmistamiseksi jäsenvaltioita ja niitä kolmansia maita kohtaan, joille verkon hallinnoija tarjoaa palveluja, verkon hallinnoijalla olisi oltava riittävät rahoitus- ja varainkäyttöjärjestelyt ja sen olisi noudatettava sille vahvistettuja tilinhallintasääntöjä,

ON HYVÄKSYNYT TÄMÄN PÄÄTÖKSEN:

1 artikla Verkon hallinnoijan nimittäminen 1. Verkon hallinnoijaksi nimitetään Eurocontrol. 2. Edellä 1 kohdassa tarkoitettu nimitys kattaa täytäntöönpanoasetuksen (EU) 2019/317 7 artiklassa tarkoitetun kolmannen ja neljännen viiteajanjakson.

2 artikla Verkon hallinnoijan tehtävät 1. Verkon hallinnoijana toimivan Eurocontrolin on suoritettava täytäntöönpanoasetuksen (EU) 2019/123 7 artiklassa tarkoitetut ilmaliikenteen hallinnan verkkotoiminnot. 2. Verkon hallinnoijana toimivan Eurocontrolin on suoritettava tehtävänsä täytäntöönpanoasetuksen (EU) 2019/123 4 artiklassa säädettyjen vaatimusten mukaisesti.

3 artikla Sertifiointi Eurocontrolin on ennen sille uskottujen tehtävien suorittamista 2 päivään tammikuuta 2020 mennessä saatava viraston sertifiointi komission täytäntöönpanoasetuksen (EU) 2017/373 (6) mukaisesti.

4 artikla Verkon hallinnoija ja verkon hallintoneuvosto 1. Täytäntöönpanoasetuksen (EU) 2019/123 18 artiklan 4 kohdan c alakohdassa tarkoitettu verkon hallinnoijan johtaja on verkon hallinnoinnista vastaavan Eurocontrolin osaston johtaja. 2. Täytäntöönpanoasetuksen (EU) 2019/123 18 artiklan 4 kohdan f alakohdassa tarkoitettu Eurocontrolin edustaja on Eurocontrolin pääjohtaja. 3. Verkon hallintoneuvoston puheenjohtajalle annettavan hallinnollisen tuen kustannuksista vastaa verkon hallinnoija.

5 artikla Osallistuminen jäsenvaltioiden kuulemiseen Verkon hallinnoijan on komission pyynnöstä osallistuttava täytäntöönpanoasetuksen (EU) 2019/123 21 artiklassa tarkoitettuun jäsenvaltioiden kuulemiseen.

6 artikla Riippumaton tehtävien hoitaminen Eurocontrolin on täytäntöönpanoasetuksen (EU) 2019/123 4 artiklan 3 kohdan d alakohdan mukaisesti suoritettava verkon hallinnoijan tehtävät erillään muista toiminnoista, mukaan lukien toiminnot, jotka liittyvät kansainvälisten järjestöjen työhön.

7 artikla Verkon hallinnoijan rahoitus- ja varainkäyttöjärjestelyt sekä tilien eriyttäminen 1. Verkon hallinnoijalla on oltava järjestelyt, joilla varmistetaan, että jäsenvaltiot ja saman asetuksen 24 artiklan 1 ja 2 kohdassa tarkoitetut kolmannet maat osallistuvat oikeudenmukaisella ja oikeasuhteisella rahoitusosuudella verkon hallinnoijalle uskottujen tehtävien rahoittamiseen, sanotun kuitenkaan rajoittamatta täytäntöönpanoasetuksen (EU) 2019/123 24 artiklan 1 kohdassa tarkoitettujen sopimusten soveltamista. Tilien hallinnoinnissa sen on noudatettava 3 ja 4 kohtaa. 2. Verkon hallinnoijan on varmistettava, ettei unionin jäsenvaltioiden täytäntöönpanoasetuksen (EU) 2019/123 25 artiklan 1 kohdan mukaisesti suorittamia maksuja käytetä kattamaan kuluja, jotka liittyvät muihin toimintoihin kuin saman asetuksen 7 artiklassa tarkoitettuihin tehtäviin tai jotka aiheutuvat kolmansien maiden osallistumisesta saman asetuksen 24 artiklan 3 ja 4 kohdan nojalla. 3. Täytäntöönpanoasetuksen (EU) 2019/123 25 artiklan 3 kohdan c alakohdan mukaisesti Eurocontrolin tehtävät verkon hallinnoijana on katettava erilliseltä tililtä Eurocontrolin talousarviossa. 4. Verkon hallinnoijan on 3 kohdassa tarkoitetun tilin osalta esitettävä erikseen aiheutuneet kustannukset ja suoritetut maksut, jotka johtuvat täytäntöönpanoasetuksen (EU) 2019/123 24 artiklan 3 ja 4 kohdassa tarkoitetuista yhteistyöjärjestelyistä.

8 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 6 päivänä toukokuuta 2019. Komission puolesta Violeta BULC Komission jäsen

(1) EUVL L 96, 31.3.2004, s. 20.

(2) Päätös toimivallan ja/tai asiakirjojen allekirjoitusoikeuden myöntämisestä verkon hallinnoinnista vastaavalle johtajalle asioissa, jotka koskevat viraston muiden yksiköiden tarjoamia tukipalveluja, verkon hallinnoijan talousarviomenettelyä, verkon hallinnoijan operatiivisen henkilöstön työmarkkinavuoropuhelun teknisiä kokouksia sekä operatiivisia ja teknisiä sopimuksia, joita verkkotoimintojen suorittaminen Eurocontrolissa edellyttää.

(3) Komission täytäntöönpanoasetus (EU) N:o 390/2013, annettu 3 päivänä toukokuuta 2013, lennonvarmistuspalvelujen ja verkkotoimintojen suorituskyvyn kehittämisjärjestelmästä (EUVL L 128, 9.5.2013, s. 1).

(4) Komission täytäntöönpanoasetus (EU) 2019/123, annettu 24 päivänä tammikuuta 2019, ilmaliikenteen hallintaverkon toimintojen toteuttamista koskevista yksityiskohtaisista säännöistä ja komission asetuksen (EU) N:o 677/2011 kumoamisesta (EUVL L 28, 31.1.2019, s. 1).

(5) Komission täytäntöönpanoasetus (EU) 2019/317, annettu 11 päivänä helmikuuta 2019, yhtenäisen eurooppalaisen ilmatilan suorituskyvyn kehittämisjärjestelmästä ja maksujärjestelmästä sekä täytäntöönpanoasetusten (EU) N:o 390/2013 ja (EU) N:o 391/2013 kumoamisesta (EUVL L 56, 25.2.2019, s. 1).

(6) Komission täytäntöönpanoasetus (EU) 2017/373, annettu 1 päivänä maaliskuuta 2017, ilmaliikenteen hallinta- ja lennonvarmistuspalvelujen sekä muiden ilmaliikenteen hallintaverkon toimintojen palveluntarjoajia koskevista yhteisistä vaatimuksista ja näiden palveluntarjoajien valvonnasta, asetuksen (EY) N:o 482/2008 sekä täytäntöönpanoasetusten (EU) N:o 1034/2011, (EU) N:o 1035/2011 ja (EU) 2016/1377 kumoamisesta ja asetuksen (EU) N:o 677/2011 muuttamisesta (EUVL L 62, 8.3.2017, s. 1).